বিরিয়ানি কিনতে গিয়েই রণক্ষেত্র! টিকিয়াপাড়ায় দুই গোষ্ঠীর সংঘর্ষে মুহুর্মুহু বোমাবাজি

টিকিয়াপাড়া: বিরিয়ানি (Biriyani) কেনা নিয়ে সামান্য বচসা থেকেই ভয়াবহ সংঘর্ষে উত্তপ্ত হয়ে উঠল হাওড়ার (Howrah) টিকিয়াপাড়া (Tikiapara) এলাকা। রবিবার গভীর রাতে বিরিয়ানি দোকানের সামনে শুরু হওয়া তর্ক-বিতর্ক মুহূর্তের মধ্যেই রূপ নেয় দুই গোষ্ঠীর সংঘর্ষে। পরিস্থিতি এতটাই ভয়াবহ হয়ে ওঠে যে এলাকায় রাতভর চলে বোমাবাজি। ঘটনায় অন্তত দু’জন গুরুতর জখম হয়েছেন বলে স্থানীয় সূত্রে জানা গিয়েছে।

প্রত্যক্ষদর্শীদের দাবি, টিকিয়াপাড়ার একটি জনপ্রিয় বিরিয়ানি দোকানের সামনে প্রথমে কয়েকজনের মধ্যে কথা কাটাকাটি শুরু হয়। বিরিয়ানি নেওয়ার সিরিয়াল ও কেনাকাটা নিয়েই মূলত বিবাদ বাধে। সেই ঝামেলা দ্রুত হাতাহাতিতে গড়ায়। কিছুক্ষণের মধ্যেই দুই গোষ্ঠীর লোকজন জড়ো হয়ে যায় এবং শুরু হয় ইট-পাটকেল ছোড়াছুড়ি। অভিযোগ, এরপরই বের করা হয় বোমা। একের পর এক বোমা বিস্ফোরণে গোটা এলাকা কেঁপে ওঠে।

আরও পড়ুন: রেড রোডের কুচকাওয়াজে ‘অপারেশন সিন্দুর’-এর শক্তি প্রদর্শন, পাকিস্তানের ড্রোন ধ্বংসে ব্যবহৃত অস্ত্র নজর কাড়ল

বোমাবাজির জেরে এলাকায় তীব্র আতঙ্ক ছড়িয়ে পড়ে। রাতের অন্ধকারে দোকানপাট বন্ধ করে দেন ব্যবসায়ীরা। বহু পরিবার ঘরবন্দি হয়ে পড়ে। বিস্ফোরণের শব্দে ঘুম ভেঙে যায় স্থানীয় বাসিন্দাদের। পরিস্থিতি নিয়ন্ত্রণের বাইরে চলে গেলে স্থানীয়রাই থানায় খবর দেন।

খবর পেয়ে ঘটনাস্থলে পৌঁছয় পুলিশ। পরিস্থিতি সামাল দিতে নামানো হয় র‍্যাফ (RAF)। দীর্ঘ সময় ধরে পুলিশি তৎপরতার পর পরিস্থিতি কিছুটা নিয়ন্ত্রণে আসে। এলাকায় অতিরিক্ত পুলিশ মোতায়েন করা হয়েছে। জখমদের উদ্ধার করে হাসপাতালে পাঠানো হয়েছে।

বোমাবাজির নেপথ্যে ঠিক কারা রয়েছে এবং কীভাবে এত সহজে বোমা এলাকায় এল, তা খতিয়ে দেখছে পুলিশ। তবে শেষ খবর পাওয়া পর্যন্ত এই ঘটনায় কোনও লিখিত অভিযোগ দায়ের হয়নি। বিরিয়ানি দোকানের পক্ষ থেকেও কোনও প্রতিক্রিয়া মেলেনি। বিরিয়ানি ঘিরে এমন হিংসাত্মক ঘটনা টিকিয়াপাড়ার মতো জনবহুল এলাকায় চাঞ্চল্য ছড়িয়েছে। স্থানীয়দের প্রশ্ন—তুচ্ছ কারণে এই ধরনের হিংসা কি আদৌ আটকানো যাবে?